Jarier je pred začetkom sezone 1977 zapustil moštvo in prestopil v ATS, nadomestil pa ga je Renzo Zorzi. Jackie Oliver, ki je bil član vodstva moštva Shadow, je kasneje Zorzija označil za najslabšega dirkača, ki ga je moštvo Shadow kadarkoli imelo. Toda njegov prestop je prinesel v moštvo tudi nekaj sponzorskega denarja in tako nekoliko izboljšal Shadowovo finančno situacijo. Pryce je prvo dirko sezone za Veliko nagrado Južne Afrike začel z devetega štartnega mesta, do svojega odstopa v 45-em krogu zaradi okvare menjalnika pa je vozil med vodilnimi dirkači. Na drugo dirko sezone za Veliko nagrado Brazilije se je kvalificiral na dvanajsto štartno mesto, ob odstopu v 34-em krogu zaradi okvare motorja pa je držal drugo mesto.